Քաղաքակրթությունը հայրենական գիտության հանգուցային հասկացություններից է: Դրա էությունը հասարակական առաջընթացի գաղափարն է, իսկ չափանիշը` իբրև հայեցակարգ, հասարակական բարիքի հաստատումը: Քաղաքակրթությունը ենթադրում է նաև մարդու սոցիալական էության զարգացում: Քաղաքակրթական որակն ընկալվում է նաև որպես պատմության ընթացքի էվոլյուցիա: Բարգավաճումը, ՙօրենքն ու կարգուկանոնը՚ հասարակության քաղաքակրթումը խթանող համակարգի հիմնական արժեքներն են: Հետևաբար, քաղաքակրթությունն այս կամ այն դարաշրջանին հատուկ սոցիոմշակութային համալիր է, ժողովուրդների կենսագործունեության և փոխհարաբերությունների կերպ: